David Blunkett
Store norske leksikon,Historie,Verdens historie og samtidshistorie,Europa,Storbritannia og Nord-Irlands historie,Storbritannias samtidshistorie
David Blunkett er en britisk politiker for partiet Labour Party. Han var Storbritannias undervisningsminister fra 1997 til 2001, innenriksminister fra 2001 til 2004 og medlem av statsministerens indre kabinett. Han var medlem av Underhuset fra 1987 til 2015.
Blunkett, som er blind, er utdannet lærer og var med i skyggeregjeringen fra 1988 til 1997, de siste årene med ansvar for undervisning. Deretter var han medlem av Tony Blairs regjeringer fra 1997 til 2004 og i 2005.Blunkett ble tvunget til å gå av like før jul i 2004. Årsaken var beskyldninger om at han hadde hjulpet en filippinsk barnepike til å få visum til Storbritannia – kvinnen hadde fått visum i løpet av 19 dager, mens vanlig saksbehandlingstid kan være et halvt år. Kvinnen var barnepike hos Blunketts tidligere elskerinne, og hun røpet saken etter at hun og Blunkett hadde begynt å krangle om hvem som var far til hennes barn. Etter valget i 2005 ble Blunkett tatt inn igjen i regjeringen som arbeidsminister, men måtte nok en gang trekke seg etter avsløringer av tvilsomme forretninger under sin korte periode borte fra regjeringen. Les mer i Store norske leksikon Tony Blair Labour Party Storbritannias samtidshistorie